# name
La persecució senyorial de la bruixeria al Pallars: un procés contra bruixes i bruixots a la Vall Fosca (1548)

# metadata.dc.description.abstract[].value
L’any 1917 apareixia publicada a Barcelona la transcripció feta per
Ferran Valls i Taberner dels Privilegis i ordinacions de les Valls d’Àneu.
Entre aquestes ordinacions, promulgades pels comtes pallaresos, hi trobem
la primera condemna legal a l’aquelarre o reunió de bruixes en l’àmbit
europeu, datada el 1424. Uns anys més tard era jutjada a Pont de Suert la
pallaresa Valentina Guarner juntament amb dos homes acusats de bruixeria.
Guarner fou finalment sentenciada a Lleida l’any 1485 en un procés civil.
Els crims confessats per Valentina corresponen al nou estereotip de bruixeria
de l’època, del qual trobem nombrosos exemples en els segles següents,
i que apareix desenvolupat en les esmentades ordinacions d’Àneu seixanta
anys abans (participació en l’aquelarre i pacte amb el Diable, assassinat
d’infants i animals, fabricació de metzines...). Malgrat l’excepcionalitat d’aquesta documentació, es constata la manca d’estudis sobre la persecució de la bruixeria en terres de Pallars, tant per part de la historiografia catalana com de l’estrangera.  Al llarg del segle XX,
l’aproximació al fenomen de la bruixeria pallaresa s’ha realitzat majoritàriament
des de la perspectiva etnogràfica, en la qual destaquen els treballs d’autors com Ramon Violant o Pep Coll.Cal esperar fins a l’any 2000,
quan Carmen Espada i Jaume Oliver publiquen Les bruixes al Pallars, obra
en la qual duen a terme la transcripció d’una inquisició contra la bruixeria
localitzada a l’Arxiu de la Corona d’Aragó (ACA), i celebrada els anys
1566-1574 a la Varvassoria de Toralla (Pallars Jussà). Es tracta de l’única
documentació publicada fins avui sobre la persecució civil de la bruixeria
en terres pallareses.
En aquest context, i arran d’una recerca en els fons de l’Arxiu Ducal de
Medinaceli (ADM), hem pogut entrar en contacte amb una sèrie de documentació
inèdita sobre la persecució de la bruixeria per part de la Justícia
Ordinària en l’àmbit del marquesat de Pallars. Entre aquesta documentació
destaca un extens judici contra la bruixeria celebrat l’any 1548 al castell de
Sort, capital del marquesat, en què foren processades cinc persones de la
Coma de Mont-ros, a l’actual Vall Fosca. La gran riquesa d’aquesta documentació,
així com la seva peculiaritat en el context historiogràfic descrit
més amunt, han motivat la seva transcripció completa per tal de posar-la a
la disposició dels investigadors i del públic en general.

# metadata.dc.relation.ispartof[].value
Estudis Històrics i Documents dels Arxius de Protocols, 2009, num.XXVII, p. 121-250

# metadata.dc.rights[].value
(c) Estudis Històrics i Documents dels Arxius de Protocols, 2009

# metadata.dc.source[].value
Articles publicats en revistes (Història i Arqueologia)

# metadata.dc.title[].value
La persecució senyorial de la bruixeria al Pallars: un procés contra bruixes i bruixots a la Vall Fosca (1548)